Na temelju članka 7. Odluke o subvencioniranju rješavanja stambenog pitanja mladih u Općini Prozor-Rama i članka 41. Statuta Općine Prozor-Rama-pročišćeni tekst („Službeni glasnik Općine Prozor-Rama“, broj 3/01) Načelnik općine donosi

**PRAVILNIK**

**O REGULIRANJU SUBVENCIONIRANJA STAMBENOG PITANJA MLADIH**

1. **OPĆE ODREDBE**

Članak 1.

Ovim Pravilnikom se reguliraju uvjeti, postupak i način ostvarivanja prava na subvenciju rješavanja stambenog pitanja mladih, utvrđuju se kriteriji bodovanja u svrhu utvrđivanja reda prvenstva kandidata na rang listi, način određivanja iznosa subvencije kao i sadržaj i postupak provođenja javnog poziva, uvjeti, jedinstveni kriteriji, način i postupak raspodjele proračunskih sredstava Općine Prozor-Rama planiranih Proračunom za ovu namjenu.

Članak 2.

Pravo na subvencioniranje imaju mladi bračni parovi koji u trenutku podnošenja prijave nisu stariji od 40 godina, odnosno jedan od supružnika ne može biti stariji od 40 godina, imaju prebivalište i stvarno žive na području općine Prozor-Rama tijekom posljednje 3 godine, koji na području općine Prozor-Rama rješavaju prvu stambenu nekretninu sukladno uvjetima utvrđenim u Odluci o subvencioniranju rješavanja stambenog pitanja mladih u općini Prozor-Rama.

Članak 3.

Pod rješavanjem prve stambene nekretnine, u smislu ovog Pravilnika podrazumijeva se kupnja stana/kuće, gradnja kuće od temelja do krova i dovršetak gradnje kuće.

Pod kupnjom stana/kuće u smislu ovog Pravilnika podrazumijeva se kupnja stana/kuće u slučaju da prodavatelj stana/kuće nije u srodstvu s podnositeljem zahtjeva niti u srodstvu s drugim supružnikom u prvom i drugom naslijednom redu. Gradnja kuće definira se kao izgradnja kuće od temelja do krova, a izgradnja/dovršetak izgradnje kata/stana kuće podrazumijeva unutarnje radove u kući kako bi se u dijelu kuće/stana omogućilo stanovanje.

1. **JAVNI POZIV**

Članak 4.

Javni poziv za subvencioniranje rješavanja stambenog pitanja mladih u općini Prozor-Rama zajedno s potrebnim obrascima se objavljuje na službenoj web stranici Općine i oglasnoj ploči Općine, a može se preuzeti u zgradi Općine (protokol), Ulica kralja Tomislava bb, Prozor.

Članak 5.

Javni poziv sadrži:

* naziv organa koji raspisuje javni poziv
* predmet javnog poziva
* uvjete za subvencioniranje
* potrebnu dokumentaciju
* rokove za dostavljanje dokumentacije
* dostupnost obrazaca
* adresu na koju se dostavlja prijava
* iznos planiranih sredstava po Javnom pozivu
* po potrebi i druge podatke potrebne za realizaciju javnog poziva

Članak 6.

Popunjena prijava s potrebnom dokumentacijom može se predati osobno na protokol Općine ili putem pošte na adresu:

Općina Prozor-Rama

-Povjerenstvo za provođenje javnog poziva za subvencioniranje rješavanja stambenog pitanja mladih-

Ulica kralja Tomislava bb

88 440 Prozor

u koverti s naznakom „Prijava na javni poziv-NE OTVARATI“.

Članak 7.

Javni poziv se objavljuje u razdoblju 01.01.-31.12., može se objavljivati više poziva tijekom godine, a sve u skladu s raspoloživim proračunskim sredstvima za ovu namjenu.

Javni poziv ostaje otvoren najmanje 30 dana od dana objave na službenoj web stranici Općine.

1. **POVJERENSTVO ZA PROVEDBU JAVNOG POZIVA**

Članak 8.

Načelnik imenuje Povjerenstvo za provedbu Javnog poziva koje se sastoji od 5 članova.

Zadaća Povjerenstva je po prijemu prijave na Javni poziv pregledati pristiglu dokumentaciju, i izići na teren utvrditi stvarno stanje, sastaviti Listu kandidata koji ispunjavaju uvjete i na temelju propisanih kriterija izvršiti bodovanje i utvrditi iznose koji će se dodijeliti kandidatima koji ostvare pravo na subvenciju.

Listu s popisom kandidata Povjerenstvo dostavlja Načelniku, te objavljuje na službenoj web stranici Općine i oglasnoj ploči Općine.

Na Listu s popisom kandidata koji ispunjavaju uvjete Javnog poziva, podnositelj prijave može izjaviti Prigovor Načelniku pismenim putem u roku od 8 dana od dana objave. Načelnik razmatra Prigovor nakon čega pismeno obavještava podnositelja prigovora o donesenoj odluci po Prigovoru.

Konačnu listu utvrđuje Načelnik i objavljuje na službenoj web stranici Općine i oglasnoj ploči Općine.

Članak 9.

Na temelju Konačne liste, Povjerenstvo priprema ugovore kojima se utvrđuju prava i obveze ugovornih strana.

Povjerenstvo provodi nadzor nad korištenjem subvencija na način utvrđen ovim Pravilnikom.

1. **UVJETI ZA SUBVENCIONIRANJE**

Članak 10.

Subvencioniranje se ostvaruje uz sljedeće uvjete:

1. Prihvatljivi korisnici subvencioniranja su bračni parovi koji u trenutku podnošenja zahtjeva nisu stariji od 40 godina, odnosno jedan od supružnika ne može biti stariji od 40 godina,

2. Podnositelj zahtjeva ili drugi supružnik nemaju u vlasništvu ili suvlasništvu drugi stan/kuću osim stana/kuće koja je predmet Javnog poziva

3. Podnositelj zahtjeva:

* Je u razdoblju od jedne godine do dana objave Javnog poziva kupio stan/kuću
* Ima važeću građevinsku dozvolu za kuću koja je u fazi izgradnje, ili
* Ima u vlasništvu kuću (dio kuće, odnosno kat kuće) koju je potrebno dovršiti da bi se u dijelu kuće omogućilo stanovanje

4. Podnositelj zahtjeva ima prebivalište i stvarno živi na području općine Prozor-Rama tijekom posljednje 3 godine do trenutka podnošenja prijave

5. Podnositelj zahtjeva izjavljuje da stambenu nekretninu koja je predmet potpore neće iznajmljivati, prodati ili otuđiti najmanje 5 godina.

Članak 11.

Podnositelja zahtjeva u smislu članka 10. ovog Pravilnika Izjavom određuju oba supružnika, a kriterij starosne dobi se utvrđuje za onog supružnika koji ostvaruje povoljnije uvjete, odnosno onog koji ima manje godina na dan podnošenja prijave na Javni poziv.

1. **DOKUMENTACIJA UZ PRIJAVU NA JAVNI POZIV**

Članak 12.

Podnositelj zahtjeva je dužan uz popunjen i potpisan prijavni obrazac dostaviti sljedeću dokumentaciju u originalu ili ovjerenoj kopiji ne starijoj od 90 dana:

1. Izvod iz matične knjige rođenih za podnositelja zahtjeva
2. Vjenčani list
3. Uvjerenje o kretanju (MUP)-Obrazac PB4-A
4. Potpisanu i od strane nadležne općinske službe ovjerenu kućnu listu
5. Uvjerenje nadležnog suda i Uvjerenje iz katastra da podnositelj zahtjeva i članovi njegovog zajedničkog kućanstva nisu vlasnici stana/kuće osim stana/kuće koja je predmet ovog poziva
6. Potpisanu Izjavu podnositelja zahtjeva i njegovog supružnika ovjerenu od strane nadležne općinske službe u kojoj određuju zajedničkog podnositelja zahtjeva
7. Potpisanu Izjavu podnositelja zahtjeva ovjerenu od strane nadležne općinske službe da on i njegov supružnik nemaju i nisu imali u vlasništvu drugu nekretninu na području Bosne i Hercegovine, osim nekretnine koja je predmet ovog poziva
8. Potpisanu i od strane nadležne općinske službe ovjerenu Izjavu da prodavač stana/kuće nije u srodstvu s podnositeljem zahtjeva niti s njegovim supružnikom u prvom ili drugom naslijednom redu (u slučaju kupnje stana/kuće)
9. Kod notara obrađen ugovor o kupoprodaji ili darivanju stana/kuće ili kod suda ovjeren ugovor o kupoprodaji ili darivanju stana/kuće ili građevinska dozvola ili dokaz da su vlasnici stana/kuće koja je predmet Javnog poziva (posjedovni ili vlasnički list)
10. Potpisanu i od strane nadležne općinske službe ovjerenu Izjavu podnositelja zahtjeva da se stambena nekretnina koja je predmet potpore neće iznajmljivati, prodati ili otuđiti najmanje 5 godina
11. Uvjerenje iz porezne uprave o visini primanja za članove kućanstva (ukoliko jedan od supružnika radi u inozemstvu u tom slučaju je potrebno dostaviti uvjerenje o plaći od poslodavca ili nadležnog organa

iz inozemstva prevedenu na jedan od službenih jezika koji su u upotrebi u BiH)

Članak 13.

Podnositelj zahtjeva uz dokumentaciju iz članka 12. kojom dokazuje ispunjavanje uvjeta Javnog poziva prilaže potpisan i od strane nadležne općinske službe ovjeren Obrazac Izjave o suglasnosti za obradu osobnih podataka u svrhu provođenja Javnog poziva.

Članak 14.

U slučaju nepotpune prijave, Povjerenstvo će tražiti od prijavitelja nadopunu dokumentacije koju je prijavitelj dužan dostaviti u roku od 8 dana od dana primitka obavijesti za nadopunu dokumentacije. Ukoliko istu ne dostavi, smatrat će se da ne ispunjava uvjete Javnog poziva.

1. **UTVRĐIVANJE RANG LISTE KANDIDATA**

 Članak 15.

Na temelju dostavljene dokumentacije i provedenog uvida u stvarno stanje na terenu, Povjerenstvo vrši bodovanje na sljedeći način:

1. **Starosna dob na dan objave Javnog poziva**
2. Do 30 godina starosti................................................................................................................... 20 bodova
3. Od 31 do 35 godina starosti......................................................................................................... 15 bodova
4. Od 36 do 40 godina starosti......................................................................................................... 10 bodova
5. **Broj članova zajedničkog kućanstva**

Za svakog člana zajedničkog kućanstva uključujući i podnositelja prijave............................................5 bodova

Zajedničko kućanstvo čine supružnici i njihova djeca.

1. **Imovinski cenzus**

Broj bodova koji se dodjeljuje na temelju kriterija redovnih primanja je:

a.) Redovna mjesečna primanja po članu domaćinstva do 400,00 KM – 30 bodova

b.) Redovna mjesečna primanja po članu domaćinstva od 400,10 KM do 600,00 KM – 25 bodova

c.) Redovna mjesečna primanja po članu domaćinstva od 600,10 KM do 800,00 KM – 20 bodova

d.) Redovna mjesečna primanja po članu domaćinstva od 800,10 KM do 1000,00 KM – 15 bodova

e.) Redovna mjesečna primanja po članu domaćinstva preko 1000,10 KM – 10 bodova

Broj bodova koji se dodjeljuje na temelju statusa zaposlenosti članova domaćinstva:

a.) za svakog punoljetnog člana domaćinstva koji se nalazi na evidenciji nezaposlenih – 2 boda

Imovinski cenzus se računa na način da se ukupan zbroj primanja članova kućanstva podijeli s brojem članova koji žive u zajedničkom kućanstvu (roditelji i djeca).

1. **Rješavanje stambenog pitanja:**
2. Kupnja i izgradnja kuće od temelja do krova.........................................................................25 bodova
3. Izgradnja/dovršetak izgradnje kata kuće................................................................................15 bodova

U slučaju da prijavljeni kandidat koji ima 5 ili više djece, a prošao je na rang listi, dobiva iznos od 10.000,00 KM, bez obzira na kriterij iz članka 19. stavak 1. ovog Pravilnika.

Kandidati koji renoviraju već postojeće prostorije koje su u funkciji i prikladne su za stanovanje, što će utvrditi Povjerenstvo na licu mjesta, ne ispunjavaju uvjete po prethodnim kriterijima, odnosno njihova prijava ne ispunjava uvjete Javnog poziva.

Članak 16.

Dodatnih 0-30 bodova se dobiva na temelju izlaska Povjerenstva na teren koje će na temelju svojih saznanja i utvrđenih činjenica o stanju trenutnog mjesta boravka, stupnju izgrađenosti nekretnine s obzirom na obim radova koji su potrebni da bi se omogućilo stanovanje i stvarnoj socijalnoj potrebi za sredstvima iz Javnog poziva podnositelju zahtjeva dodijeliti određeni broj bodova što se evidentira zapisnikom, fotografijama i drugom relevantnom dokumentacijom.

Povjerenstvo zadržava pravo da zapisnikom utvrdi da li stanje na licu mjesta odgovara stanju u dostavljenoj dokumentaciji, te ukoliko se ispostavi da isto ne odgovara ustanovit će da prijava ne ispunjava uvjete Javnog poziva.

Ukoliko se prilikom izlaska Povjerenstva na teren ustanovi da oboje supružnika rade u inozemstvu, konstatirati će se da ne ispunjavaju uvjete Javnog poziva.

U slučaju nemogućnosti davanja jedinstvene ocjene Povjerenstva za određenu prijavu svaki član Povjerenstva daje određeni broj bodova koji se time zbraja i dijeli na broj članova Povjerenstva i predstavlja ocjenu iz članka 16. st. 1.

Izlaskom na teren Povjerenstvo utvrđuje i druge bitne činjenice za Provedbu Javnog poziva.

Članak 17.

U slučaju jednakog broja bodova prednost na rang listi se daje kandidatu koji ostvari veći broj bodova po kriteriju 4, a u slučaju istog broja bodova i po tom osnovu, prednost ima kandidat kojem je Povjerenstvo dodijelilo veći broj bodova.

1. **IZNOS ODOBRENE SUBVENCIJE I NAČIN ISPLATE**

Članak 18.

Iznos odobrene subvencije za kupnju stana se ostvaruje u iznosu od 100,00 KM po m² (a maksimalno do 100 m²) ukoliko prodavatelj stana nije u srodstvu s podnositeljem zahtjeva niti u srodstvu s drugim supružnikom u prvom i drugom nasljednom redu.

Članak 19.

Iznos odobrene subvencije za kupnju, gradnju i dovršetak gradnje kuće se određuje na temelju ostvarenih bodova iz članka 11. i 12. ovog Pravilnika, vrijednost jednog boda je 100,00 KM (maksimalno do 100 bodova).

Subvencija za kupnju kuće se može ostvariti ukoliko je ispunjen preduvjet da prodavatelj stana nije u srodstvu s podnositeljem zahtjeva niti u srodstvu s drugim supružnikom u prvom i drugom nasljednom redu.

Članak 20.

Odobreni iznos subvencije se isplaćuje iz Proračuna Općine Prozor-Rama u vidu refundacije za ulaganja izvršena u kupnju stana/kuće, gradnju ili dovršetak gradnje.

Odobreni iznos se uplaćuje na račun korisnika potpore nakon dostavljanja prihvatljive dokumentacije kojom pravda utrošena sredstva. Eventualno se dobiveni iznos može isplatiti i prije početka radova uz predočeni predračun, a korisnik subvencije je obavezan da nakon izvršenih radova prijavi završetak radova što će se evidentirati slikama i zapisnikom. U slučaju da su mu sredstva isplaćena, a ista nije utrošio na predviđeni način, dužan ih je vratiti u Proračun općine Prozor-Rama u roku od 15 dana od poziva na povrat.

Članak 21.

Prihvatljiva dokumentacija za refundaciju sredstava u slučaju kupnje stana/kuće je uplatnica za plaćeni porez na promet nekretnina i dokaz o uknjižbi nekretnine u zemljišne knjige. Refundira se iznos dobiven na Javnom pozivu bez obzira na iznos koji je naveden na uplatnici za plaćeni porez.

Članak 22.

U slučaju gradnje i dovršetka gradnje, ostvareni iznos subvencije potrebno je pravdati dokumentacijom za izvršena ulaganja nastala u godini objave Javnog poziva (uplatnicom za priključak struje, vode, fakturama za građevinske radove, računima za materijal i slično), nakon čega će ostvareni iznos biti uplaćen na račun korisnika sredstava.

Iznimno, pravdanje izgradnje i dovršetka gradnje može biti utvrđeno nadzorom Povjerenstva o izvršenim radovima koje će Zapisnikom i fotografijama potvrditi namjenski utrošak sredstava, s tim da se u pravdanje sredstava ne može računati utrošak izvršen iz donatorskih sredstava drugih razina vlasti.

Članak 23.

Ukoliko se utvrdi da je podnositelj zahtjeva ostvario pravo na subvenciju na temelju dostavljene neistinite dokumentacije, dobivena sredstva je dužan vratiti u Proračun Općine Prozor-Rama u roku od 15 dana od dana poziva za povrat.

Članak 24.

Podnositelj zahtjeva i njegov supružnik, koji po ovom osnovu ostvari pravo na subvencioniranje, nema pravo prijave na iste ili slične Javne pozive u narednim godinama.

1. **NADZOR NAD KORIŠTENJEM SUBVENCIJA**

Članak 25.

Povjerenstvo vodi evidenciju sa svim potrebnim podacima o korištenju subvencija, kao i nadzor nad provedbom odredbi ugovora i aneksa po ugovorima o čemu sačinjava službenu zabilješku koju odlaže u spis predmeta zahtjeva korisnika subvencije.O uočenim nepravilnostima u provedbi ugovorenih prava i obveza izvještava Načelnika.

Članak 26.

Za sve sporove koji nastanu u provedbi Ugovora, ukoliko ugovorne strane ne uspiju riješiti mirnim putem, rješavat će se sudskim putem.

1. **ZAVRŠNE ODREDBE**

Članak 27.

Ovaj Pravilnik stupa na snagu danom donošenja i objavit će se u „Službenom glasniku Općine Prozor-Rama“, a Pravilnik broj:01/1-27-699/22 od 11.03.2022. godine se stavlja izvan snage.

Broj: 01/1-11-1074/24

Prozor, 09.04.2024. Načelnik

 dr. Jozo Ivančević